google/wiki40b huggingface dataset:
Sweeney Todd: The Demon Barber of Fleet Street

Süžee

Film räägib professionaalsest habemeajajast Benjamin Barkerist (Tod Slaughter), kes hakkab külastajatel kõri läbi lõikama, et harjutada kätt kohtuniku Turpini tapmises. Ta tahab kohtuniku tappa, sest too võttis tema imekauni naise omale abikaasaks. Et naine suurema vaevata endale saada, andis kohtunik Benjaminile valesüüdistuse, misjärel saadeti pardur 15 aastaks maalt välja. Benjamin Barker tuleb tagasi uue nimega – Sweeney Todd –, et end mitte tuvastada lasta. Ta tapab harjutamiseks vaesed ja need, kellel pole kedagi, kes neid otsima hakkaks. Kui hr Todd tapab kliendi, saadab ta laiba alla oma abilisele pr Lovettile, kes teeb laipadest pirukaid, mis maitsevad kõigile – sellest saab tulus äri. Kui Sweeney saab teada, et Lovett oli talle valetanud ta endise naise surma kohta, saab ta vihaseks ning lükkab naise tuleahju. Ta leiab maast laipade hunnikust oma endise naise, kelle pr Lovett oli ära tapnud. Lõpuks lõikab Sweeney Todd ka endal kõri läbi, otse ammuse armastatu ees. Kättemaksu sai ta aga enne surma tasutud, sest ka kohtunik Turpin tapeti. Oma kallist tütart Sweeney ei näinudki, sest ta oli kohtuniku hoolealune ja luku taga. Lõpus saab tütar Johanna välja ja lahkub koos madrusega, kes oli Sweeney Toddi tuttav.
Film põhineb vanal Londoni legendil. Fleet Streetil olevat elanud habemeajaja, kellel oli sõltuvus tappa inimesi, kes istusid tema toolile. Samuti tappis ta sellepärast, et pärast pikki aastaid maksta kätte kohtunikule, kes oli andnud talle valesüüdistuse ning varastanud ta naise.
Adnan Januzaj

Koondisekarjäär

2014. aasta mais kinnitati Januzaj Belgia koondisse 2014. aasta maailmameistrivõistlusteks.
Ametliku debüüdi Belgia rahvuskoondises tegi ta 7. juunil 2014 sõprusmängus Tuneesia vastu. Rahvuskoondist oli ta esindanud juba kaks nädalat varem sõprusmängus Luksemburgi vastu, kuid FIFA kuulutas selle mängu mitteametlikuks, kuna Belgia koondise peatreener Marc Wilmots tegi selles mängus lubatava kuue vahetuse asemel seitse.
2014. aasta maailmameistrivõistlustel pääses ta platsile viimases alagrupimängus Lõuna-Korea vastu, alustades algkooseisus.
Esimese värava rahvuskoondise särgis lõi ta 2018. aasta maailmameistrivõistluste viimases alagrupimängus Inglismaa vastu, tuues Belgiale 1:0 võidu ja algrupivõidu.
Rwamagana

Rwamagana on linn Rwandas, Idaprovintsi ja Rwamagana ringkonna halduskeskus.
Linna geograafilised koordinaadid on 1° 57′ S, 30° 26′ E.
Rwamagana asub peamise pealinna Kigalit Tansaaniaga ühendava maantee ääres.
2002. aastal elas linnas 47 203 inimest.
Kärg

Kärg (ka meekärg, mesilaskärg) on mesilaste vahast pesaehitis, mis koosneb kärjekannudest. Kärgi kasutavad mesilased järglaste kasvatamiseks ning mee ja suira hoidmiseks.
Werneri plaan

Werneri plaan oli 1970 ekspertide komisjoni poolt eesotsas tollase Luksemburgi peaministri Pierre Werneriga ette pandud plaan sõlmida tollases Euroopa Ühenduses valuutaliit ning kehtestada ühtne valuuta.
See plaan nurjus peamiselt seetõttu, et Richard Nixoni rahapoliitika ja 1971. aasta naftakriisi tõttu kukkus kokku Bretton Woodi süsteem ja rahvusvaheline valuutakord lakkas olemast.
Plaan oli kolmeastmeline.
Esimesel astmel (jaanuar 1971 kuni detsember 1973) tuli majanduspoliitikat koordineerida ning raha- ja krediidipoliitikat tugevdada. Peale selle tuli liberaliseerida kapitali liikumist. Ette olid nähtud ka sissejuhatavad meetmed struktuursete ja regionaalsete probleemide lahendamiseks ja maksude harmoneerimine.
Oli puhkenud ökonomistide ja monetaristide vaheline tüli. Esimesed (eelkõige Saksamaa ja Holland) pidasid vajalikuks koordineerida majanduspoliitikat, teised (Prantsusmaa, Belgia, Luksemburg) seadsid sihiks valuutade koordineerimise. Werneri plaan nägi ette mõlemat protsessi.
22. märtsil 1971 jõudis Euroopa Ühenduste Nõukogu kokkuleppele Majandus- ja Valuutaliidu järkjärgulises realiseerimises. See nurjus kriisi tõttu. Kriisi elas üle ainult Euroopa Vahetuskursiliit ("valuutauss"), mis lubas osalevatele valuutadele kõikumist ainult kitsastes piirides. Sellesse liitu jäid ainult Saksamaa, Holland, Belgia, Luksemburg ja Taani. Teised Euroopa Ühenduse riigid langesid välja, sest nende valuutade väärtus langes liiga kiiresti. Alles 1979 käivitus jälle Euroopa valuutasüsteem, et Euroopa Ühenduses tekiks tihe majanduslik ja valuutapoliitiline koostöö.
Voldemar Luik

Isiklikku

Tema tütar oli Põltsamaa kooliõpetaja ja kogudusetegelane Asta Kuurme ning tütremees kirikuõpetaja Herbert Kuurme; tema poeg oli looduskaitsja Heino Luik.
Bibbi maakond

Ajalugu

Bibbi maakond moodustati 9. detsembril 1822. aastal Jonesi, Monroe, Houstoni ja Twiggsi maakonna osadest. Maakond sai nime esimese Alabama kuberner William Wyatt Bibbi järgi.
Mihhail Pugovkin

Mihhail Ivanovitš Pugovkin (vene Михаил Иванович Пуговкин; 13. juuli 1923 Rameški küla, Kostroma kubermang – 25. juuli 2008 Moskva) oli Nõukogude Liidu ja Venemaa teatri- ja filminäitleja.
Mihhail Pugovkin mängis ühtekokku 101 filmis, nende hulgas sellistes filmides nagu "12 tooli", "Operatsioon Õ", "Šuriku seiklused", "Ivan Vassiljevitš vahetab elukutset" ja "Pulmad Malinovkas".
Ukrainas Harkivis on Pugovkinile püstitatud mälestusmärk isa Fjodori rolli eest komöödias "12 tooli".
Mihhail Pugovkin maeti 29. juulil 2008 Moskva Vagankovo kalmistule.
National September 11 Memorial & Museum

Projekt ja ehitus

Mälestusmärki hakati planeerima kohe pärast rünnakuid, et mälestada 11. septembri terrorirünnakute ohvreid ja neid, kes olid seotud pääste- ja taastamistoimingutega. Mälestusmärgi disaini võistluse võitis Iisraeli arhitekt Michael Arad, kes töötas tol hetkel Handel Architectsis, mis on New Yorgis ja San Franciscos asuv firma. 2006. aasta augustis hakati ehitama mälestusmärki ja muuseumit. Ehitust teostas World Trade Center Memorial Foundation ja Port Authority of New York and New Jersey.

Avamine

Rünnakute kümnenda aastapäeva mälestamise tseremoonia toimus 11. septembril 2011 mälestusmärgil, mis avati järgmisel päeval avalikkusele. Muuseum avati avalikkusele 21. mail 2014.
Tingimine

Tingimine on ostja ja müüja vaheline vaidlus kauba või tehingu hinna ning tingimuste üle. Tavaliselt kasutatakse vastaspoole mõjutamiseks peale tõeste argumentide ka kõiki demagoogiavõtteid, mida osatakse. Kumbki pool püüab hinda võimalikult enda kasuks pöörata. Tingimise tekkimise eelduseks on osavõtjate sobiv moraal ja usk või lootus, et vastaspoolt on võimalik veenda oma seisukohta hinnas muutma.
Mõnes ühiskonnas peetakse tingimist pisut ebamoraalseks või alandavaks, mõnes jällegi peetakse seda elu ja kaubanduse normaalseks osaks ning head tingijat austusväärseks tegelaseks.
Trükiveakurat

Trükiveakurat (Diabolus typographicus) on kuradike, kellega üritatakse välja vabandada trükiväljaannetesse sisse lipsanud vigu. Tema tõttu on paljude raamatutega kaasas erratum (mitmuses errata).
Lev Gumiljov

Elulugu

Lev Gumiljov on vene poeedi Nikolai Gumiljovi poeg, tema ema oli vene poetess Anna Ahmatova. Ta sündis  Tsarskoje Selos Venemaal  1. oktoobril 1912. aastal.  Lapsepõlves elas vanaema juures Slepnjovo mõisas Bežetski maakonnas Tveri kubermangus.
1917–1929 elas ta Bežetskis, kus lõpetas gümnaasiumi. Pärast seda tahtis ta astuda edasi ülikooli, kuid teda ei võetud vastu, kuna tema isa Nikolai Gumiljov oli aadlik, kes tapeti bolševike poolt 1921. aastal.
1930. aastast elas Lev Gumiljov Leningradis. Aastatel 1930–1934 võttis ta töölisena osa ekspeditsioonidest Sajaanidesse, Pamiiri ja Krimmi. Pamiiris õppis ta tadžiki ja kirgiisi keelt. 1934. astus 22-aastane Lev Gumiljov Leningradi ülikooli idateaduskonda.
1935 heideti ta ülikoolist välja ja vahistati, kuid mõne aja pärast võeti tagasi Leningradi ülikooli. 1938. aastal Lev Gumiljov vahistati ja teda karistati 5-aastase vabaduskaotusega vangilaagris. 1944. aastal pärast vabanemist astus vabatahtlikult Punaarmeesse, võttis osa Berliini lahingust. 1946. aastal lõpetas ta eksternina Leningradi Ülikooli, kandidaadikraadi kaitses 1948. aastal. 1949. aastal vahistati Lev Gumiljov jälle ja vangilaagrist vabanes ta alles 1956. aastal.
Lev Gumiljov suri 15. juunil 1992. aastal Peterburis.

Etnogeneesi teooria

Lev Gumiljov kirjeldas ja üldistas etnoste elulugusid ja nendega seotud nähtusi. Etnos oli tema järgi osa biosfäärist, mis võib eksisteerida mitmetes formatsioonides. Sellele on omane ajaloolise ja eluruumilise faktori ühtsus. Eluruum on peamine etnose kujunemise sulatuskatel. Etnogenees kujutab endast etnose neljafaasilist elulugu: teke, tõus, langus ja surm. See lugu on seotud ta maa-ala ja kultuuri ajalooga. Etnose teket liikumapanevat jõudu nimetas ta passionaarsuseks (kirg) ja selle kandjaid passionaarideks. See on impulss, mis seesmiselt käivitab etnogeneesi. Passionaaridele on aktiivsuse kõrval suuremal astmel kui teistele omane oma genofondi juhuslikes suhetes edasiandmine. Etnose ääremaile jäävaid heidikuid nimetab ta subpassionaarideks. Etnost mõjutavad sisemine vananemine, väline segunemine teiste etnostega ja suured loodusvormide muutustega seotud protsessid. Etnose elueaks leidis olevalt maksimaalselt 1500 aastat.
Karksi Peetri kogudus

EELK Karksi Peetri kogudus on luterlik kogudus Karksi-Nuias.
Kogudus kuulub Viljandi praostkonda.
Koguduse hooldajaõpetaja on Allan Praats, organist Tiia Parmo. Juhatuse esimees on Raimond Vaher.
Jumalateenistused on iga kuu esimesel ja kolmandal pühapäeval algusega kell 14.00 ja kiriklikel pühadel Karksi Peetri kirikus.
Nur Otan

Nur Otan (kasahhi Нұр Отан – 'Isamaa Valguskiir') on Kasahstani võimupartei, millel on üle 750 000 liikme. Alates 2007. aastast on parteijuhiks riigi president Nursultan Nazarbajev.
Alates 2009. aastast on Nur Otan ainus Kasahstani parlamendis esindatud partei.
Partei loodi 1999. aastal ja kandis algselt nime Otan.
Mall Vaasma

Mall Vaasma (22. veebruar 1945 – 4. detsember 2009 Tartu) oli eesti mükoloog.
Ta lõpetas 1963. aastal Põltsamaa Keskkooli ja 1974. aastal Tartu Riikliku Ülikooli bioloogina.
Ta töötas pikka aega Zooloogia ja Botaanika Instituudis. Ta oli üks parimaid Eesti suurseente tundjaid, paljude Eesti seente ülevaateteoste kaasautor.
Võnnu vald (Ridala kihelkond)

Võnnu vald (saksa keeles Wenden; ka Võnnu-Jõesse vald, saksa keeles Wenden und Jesse) oli vald Läänemaal Ridala kihelkonnas.
Vald eksisteeris 1866–1939.
Valla alal asus Võnnu ja Jõesse mõis.
Wahli reegel

Wahli reegel ehk von Wahli reegel ehk Wahli märk on seaduspära, mille kohaselt arteriaalse aneurüsmi korral on kuulda vaid süstoolne, arteriovenoosse aneurüsmi korral aga pidev kahin süstoolse aktsenteeritusega.
Reegel on nime saanud Eduard Georg von Wahli järgi.
Bonifato mägi

Bonifato mägi (monte Bonifato) on kõrgendik Itaalias Sitsiilia saarel Alcamo vallas. Geograafilised koordinaadid on 37°57′39″ N, 12°57′22″ E. Kõrgus merepinnast on 825 m.
Mäel on männimets ja Bosco di Alcamo looduskaitseala.
Kõrgendiku nõlvadel on esiaegse kalmistu jäänused ja antiikaegse asunduse jäljed. Näha on jäänused suurest mahutist (Funtanazza) ja väravast (Porta della Regina), mille põhjal võib oletada linnamüüri olemasolu.
Bonifatot mainitakse viljakasvatuskülana 1182. Aastal 1332 andis Sitsiilia kuningas Federico III küla elanikele ühe privileegi.
Tipul on jäänused nelja torniga Ventimigliade linnusest, mille laskis 14. sajandi lõpus ehitada Ventimigliad , kes olid tollal ka praeguse Alcamo valla ala lääniisandad.
Kõrgendiku jalamil on Alcamo.
20. sajandi esimeste kümnendini kasvas ainult mäe tipus iilekstammede ja karvaste tammede mets. 1930ndatel hakati istutama metsa, eriti süüria mändi, mis praegu domineerib.
Mäe tippu ja looduskaitsealale viib vallatee Via per il Monte Bonifato. Tee ääres on arvukalt elamuid. Tee on valgustatud, välja arvatud viimased poolteist kilomeetrit enne looduskaitseala.
Mäelt paistavad muu hulgas Palermo mäed idas ja Marettimo saar läänes, selge ilmaga ka Ustica põhjas ja Monte Cammarata kagus.
Mäest Alcamoni ulatub peaaegu lõpuni ammutatud travertiini leiukoht.
Ühest Monte Bonifato koopast on travertiini seest leitud kääbuselevandi Elephas falconeri jäänused (tagapurihambad) ning suure maismaakilpkonna kivistunud sfäärilised munad ja kilp. Viimaseid säilitatakse Gaetano Giorgio Gemmellaro muuseumis Palermos. See leiukoht on võimaldanud ka korrigeerida perekonna Elephas stratigraafiat Sitsiilias, sest ühest travertiinitükist, mis on täidetud sellest travertiinist palju noorema paleomullaga, leiti keskmise suurusega elevandi Elephas mnaidriensis jäänused (varem peeti teda ekslikult kääbuselevandi eellaseks).
Tiina Andron

Tiina Andron (kodanikunimi Tiina Karu; sündinud 20. juunil 1974 Jõgeval) on Eesti nahadisainer ja nahakunstnik.
On lõpetanud Jõgeva 2. Keskkooli, Tartu Kunstikooli nahkehitöö eriala ja Tartu Kõrgema Kunstikooli nahadisaini õppesuunal.
Tegutseb vabakutselise kunstniku ja nahadisainerina. On alates 2006. aastast esinenud paljudel näitustel.
Valmistab eritellimusel nahast aksessuaare ja annab välja Tiina Andron Design erinevaid kollektsioone. Talle kuulub bränd Andron.
Andron sarja tootemudel Urban Multi esitati 2014. aastal disainiauhinna BRUNO nominendiks.
Tiina Andron on Eesti Disainerite Liidu ja Eesti Nahakunstnike Liidu liige.
Karl Reits

Karl Reits (1885 Tallinn – juuli 1941 Siimusti) oli 20. sajandi Eesti tuntumaid sõnaprohveteid.
Talle on omistatud ennustust Eesti riigi hukkumisest, kuna inimesed olevat usu kaotanud.
Ta oli Ilmarise tehases treial. 23. juulil 1929 kell 5 hommikul sai ta esimese jumaliku ilmutuse: "Kui teie näete Jeruusalemma sõjaväest ümberpiiratuna, siis rutake mägede peale, sest tema ärakaotamine on ligi." 30. juulil 1930 sai ta teise ilmutuse. Taevalik hääl ütles talle: "Kirjuta oma töökapi uksele – armuaeg lõpeb!". Kolmas ilmutus tuli 3. augustil 1931 kell 8 hommikul Ilmutusraamatu sõnadega: "Jumala nuhtlused on tulemas rahvale, sest rahvas on kuri." Seejärel hakkas Karl Reits kuulutama armu-evangeeliumi – algul kirikutes, pärast sealt väljaheitmist turul. Teda karistati korduvalt arestiga loata koosoleku pidamise eest avalikus kohas ja liiklemise takistamise eest.
Karl Reits tapeti läti kommunistide poolt. Ta on maetud Otti talu kalmistule.
Dionysios Aleksandriast

Dionysius (suri 17. novembril 265) oli Aleksandria piiskop aastast 248 kuni surmani.
Dionysiuse elust on teada mitmeid detaile tänu tema arvukatele kirjadele, millest küll ainult üks on tänapäevani originaalkujul säilinud.
Dionysius sündis jõukas paganlikus perekonnas 2. sajandi lõpus või 3. sajandi alguses. Suurema osa oma ajast veetis ta raamatuid lugedes. Täiskasvanuna pöördus ta ristiusku pärast seda, kui oli näinud ilmutust. Ta õppis Aleksandrias teoloogide ja vaimulike koolis ning sai 231. aastal selle juhatajaks. 248. aastal sai temast Aleksandria piiskop.
Jevgeni Tarle

Jevgeni Viktorovitš Tarle (vene keeles Евгений Викторович Тарле) (8. november (vkj. 27. oktoober) 1874 Kiiev – 5. jaanuar 1955 Moskva) oli juudi päritolu Venemaa ajaloolane, NSV Liidu Teaduste Akadeemia akadeemik (1927).
Jevgeni Tarle oli päritolult kaupmehe poeg, Ta õppis Kiievi Ülikoolis. Ta oli 1903–1917 Peterburi Ülikooli eradotsent, 1913–1918 Tartu Ülikooli üldajaloo professor.
Hiljem töötas ta Peterburi Ülikoolis ja Moskva Riiklikus Ülikoolis. Ta uuris Euroopa, eelkõige Prantsusmaa ajalugu (peamiselt Prantsuse revolutsiooni ja Napoleoni ajajärku) ning diplomaatia ajalugu, hiljem ka Krimmi sõda.
Birštonas

Ajalugu

Birštonast on esmamainitud 1382. aastal Marburgi Wigandi kroonikas (Birsten või Birstan). Toona kuulus Birštonas Nemunase kallast kaitsvate linnuste süsteemi, mis olid Vytautase residentsid.
Asulat ennast on esimest korda mainitud aastal 1387 kui alevit. XIV-XV sajandil asus seal Birštonase mõis, mis oli küll riigimõis, aga seda ei kasutanud mitte Leedu suurvürstid, vaid tegemist oli Poola kuningate jahilossiga. Alev sai linna staatuse aastal 1518, kuid see kuulus nn. õigusteta linnade hulka, linnaõigused sai Birštonas aastal 1539.
XV-XVI sajandil oli tegemist kuningliku kuurordiga, kus käisid puhkamas nii Kazimierz IV, Aleksander, Zygmunt I kui ka Zygmunt II August. Aastal 1549 kinkis viimane linna Barbara Radziwiłłównale. XVII sajandi alguses rajati Birštonasesse ka kirik, ent lähedalasuva Prienai kiirem kasv ja rootsi ning vene sõjavägede rüüsteretked tõid kaasa asula taandarengu, nii et aastaks 1782 oli linnast saanud taas alev.
Aastal 1846 avastati sealsed mineraalveeallikad ja aastaks 1851 kujunes Birštonas taas kuurordiks. Tsaariajal kasutati alevi kohta vene keeles nimekuju Бирштаны. Aastal 1905 (1906) põles alevi keskus maha. Esimese maailmasõja eel käis alevis tervist parandamas ligi 2000 inimest aastas.
Aastal 1924 võeti Leedu Punase Risti eestvedamisel ette kuurordi moderniseerimine. Alev elektrifitseeriti, majadesse viidi sisse veevärk ja kanalisatsioon. Toona rajati sinna ka esimene ametlik sanatoorium. Aastal 1927 rajati linna mudaravila ja seal hakati pakkuma ka turbavanne.
Teises maailmasõjas Birštonas kannatada ei saanud ja sai aastal 1946 kuurortasula staatuse. Kaunase hüdroelektrijaama veega täitumisel ujutati aga osa asulast üle. Linnaõigused sai Birštonas taas 22. juunil 1966.
Ralph Bunche

Ralph Johnson Bunche (7. august 1903 – 9. detsember 1971) oli Ameerika Ühendriikide politoloog ja diplomaat.
Bunche oli seotud Ühinenud Rahvaste Organisatsiooni loomise ja juhtimisega ning tegeles üle 20 aasta rahutagamisega erinevates maailma osades.

Tunnustused

Ralph Johnson Bunch pälvis 1950. aastal Nobeli rahuauhinna Palestiina konflikti lepitamise eest 1940. aastate lõpus. Ta oli esimene mustanahaline Nobeli auhinna saanud isik.
Samal aastal (1950) valiti ta Ameerika Filosoofiaseltsi liikmeks.
Wittmund

Ajalugu

Wittmundi linn geesti ääres, selle ümbrus on iidne asustuspiirkond. See oli varakult seotud Ida-Friisimaa sisemaa maanteevõrguga ja kaubanduslikult orienteeritud lähedalasuvale rannikule. 1200. aasta paiku oli Wittmund Wangerlandi valla (Landgemeinde) keskus ja kutsuti tol ajal Wiedemund või Wiedemundheim. Valdade territoriaalsed üksused põhinesid umbes vanadel Friisi ringkondadel. Esens oli Harlingerlandi halduskeskus.
14. sajandi lõpus elas linnas lossis Kankena pealikupere. 1400. aasta paiku hõivasid Hamburgi väed lossi põhjusel, et Kankenad olid toetanud piraatlust Hansalinna vastu. Linnuse vabastamine valitseva pealikuperekonna tom Broki kätesse näitas, et Kankenad said oma vara tagasi.
Hilisem Brokmerlandi valitseja Focko Ukena kasutas nutikalt ära Kankenade nõrkust ja värbas nad sõjalisteks operatsioonideks Metsikute väljade lahingus, mille ta võitis. 1454. aastal läks linnus Harlingerlandi valitsejale Sibet Attenale. Samal aastal ühendas Sibet Attena Esensi, Stedesdorfi ja Wittmundi valitsejad, et tagada Harlingerlandi iseseisvus Ida-Friisi krahvide vastu. Alles 1600. aastaks ühines Harlingerland, selhulgas Wittmund, poliitiliste ja perekondlike ühinemiste kaudu lõpuks Ida-Friisimaaga.
1584. aastal on koht kaartil tähistatud kui Witmondt. Hiljem anti linnale piirkondlik (Amt) põhiseadus ja see tehti uue ühiskondliku korra osana Amtiks. 1730. aastal on Witmundt teisel kaartil tähistatud Witmundti Amtis. 1744. aastal neelab Ida-Friisimaa Preisi kuningriik, ja siis, pärast lühikest Hollandi/Prantsuse võimuperioodi, saab see 1815. aastal Hannoveri kuningriigi osaks.
Hannoveri võimu all tekkis Landdrostei koos Landdrostiga kui kõrgeima riigi esindajaga provintsis. 1866. aastal saab Ida-Friisimaa taas Preisimaa osaks. Preisimaa võttis esialgu üle Amtide struktuuri koos olemasolevate Aurichi, Berumi, Emdeni, Esensi, Leeri, Stickhauseni, Weeneri ja Wittmundi Amtidega. 1884. aastal muudeti nad kreisideks (Landkreis). Ida-Friisimaal loodi uued Aurichi, Emdeni (iseseisev), Leeri, Nordeni, Weeneri ja Wittmundi (1885) kreisid. Isegi endine Hannoveri Landdrostei muudeti haldusprovintsiks (Regierungsbezirke). Kreisihoone ehitati Wittmundi 1903. aastal.
Rietbergi krahvinna Agnes andis 1567. aastal Wittmundile linnaõiguse. 17. sajandil need õigused tühistati ja anti tagasi 1929. aastal.
Luftwaffe Taktisches Luftwaffengeschwader 71 "Richthofen" baseerub Wittmundhafeni õhujõudude baasis.

Näitused

Saksa Luftwaffe korraldab igal aastal avaliku ürituse.
Harald Peep

Harald Peep (nime rööpkujud: Harald Heino Peep, Harald-Heino Peep; 26. märts 1931 Valga – 8. oktoober 1998 Jyväskylä) oli eesti kirjandusteadlane. Ta on uurinud 20. sajandi eesti kirjandust ja kirjandusteooriat.
Harald Peep oli 1966–1980 TRÜ eesti kirjanduse ja rahvaluule kateedri juhataja ja 1980–1992 väliskirjanduse kateedri juhataja, hiljem kirjandusteooria professor.
TRÜ filoloogiateaduskonna dekaan 1973–76 ja 1984–89. 
Aastal 1970 kaitses ta filoloogiadoktori kraadi. Harald Peep oli NLKP liige aastail 1954–1989. 
Ta on koostanud õpikuid.
Pakpoord

Pakpoord on laeva või mõne muu aluse vasak parras näoga vööri suunas oleva laevalolija suhtes.
Laeva pakpoord on tähistatud punaste navigatsioonituledega.
Pakpoordi vastand on tüürpoord.
Odette Kirss

Odette Kirss (sündinud 26. jaanuaril 1934 Rakveres) on eesti muuseumitöötaja ja koduloolane.
Ta lõpetas 1952. aastal Rakvere Keskkooli ja 1957. aastal Tartu Ülikooli ajaloo-keeleteaduskonna ajaloo osakonna. Seejärel töötas ta kaks aastat Nõo Keskkoolis õpetajana. Aastast 1959 kuni pensioneerumiseni töötas ta Rakvere Muuseumis (hiljem sihtasutus Virumaa Muuseumid) teaduri ja vanemteadurina.
Tema olulisimad uurimisteemad on Rakvere ajalugu ja Virumaa kultuurilugu.
Põlli vald

Põlli vald (saksa keeles Poll) oli vald Harjumaal Rapla kihelkonnas. Vald eksisteeris 1866–1891 ja siis liideti see vald Vardi vallaga.
Hillsborough' staadioni katastroof

Hillsborough' staadioni katastroof toimus 15. aprillil 1989 Sheffieldis Hillsborough' staadionil. FA Cupi poolfinaalis peetud Liverpooli ja Nottingham Foresti mängu ajal litsus suur rahvamass surnuks 96 inimest ja vigastas 766 inimest.
Karin Saarsen

Karin Saarsen-Karlstedt (31. detsember 1926, Tartu, Eesti – 25. jaanuar 2018, Stockholm, Rootsi) oli Rootsis elanud eesti kirjanik ja ajakirjanik.

Elukäik

Karin Saarsen õppis Tallinna Prantsuse Lütseumis.
Elas 1949. aasta sügisest kuni surmani Rootsis, kus muuhulgas juhtis Raadio Vaba Euroopa eesti toimetust. Ta kuulus Rootsi Eestlaste Esinduse esinduskokku ja Välismaisesse Eesti Kirjanike Liitu
Karin Saarseni isa oli kolonel Villem Saarsen.
Karvastik

Inimestel

Inimese loodet katab esmane karvkate, mis langeb ära enne sündi. Päriskarvad ehk teisene karvkate on tänapäeva inimesel vähe arenenud, va juuksed.
Inimese karvastiku peas kasvavat osa nimetatakse juusteks.
Inimese (hrl mehe) näol kasvavat karvastikku nimetatakse habemeks.

Karusnahk

Rikkaliku karvastikuga nahka, rohkem kui 400 karva cm² kohta, nimetatakse karusnahaks.
Loomi, kelle nahku hinnatakse nende karvastiku värvuse või muude omaduste tõttu, nimetatakse karusloomadeks. Karusloomi küttisid juba neandertallased. Mitmeid karusloomi kasvatatakse ja aretatakse ka koduloomadena kasvandustes.
Geomeetrilise keerukuse ja varjude tõttu on karvastik tekitanud raskusi kolmemõõtmelise arvutigraafika loojatele.
Mullutu laht

Mullutu laht on läänepoolne osa Mullutu-Suurlahest, järvest Saaremaal Kuressaarest lääne pool.
Mullutu lahe pindala on 4,3 km². Sügavus on 1,7 m.
Voldemar Tuisk

Voldemar-Johannes Tuisk (Lats) (11. juuni 1896 Narva – 26. märts 1943 Kansk, Krasnojarski krai) oli eesti näitleja.
Lavategevust alustas ta väikese poisina Narva Võitlejas, 1917. aastast oli trupi täisliige. Aastal 1921 astus ta Tallinna Paul Sepa stuudiosse ja sealt draamateatrisse.
Pärast teatrist lahkumist töötas Tuisk Arsenalis metallitreialina. Kutsetöö kõrvalt pühendas ta kogu oma vaba aja näitetegevusele. Aastal 1924 asutas ta Koplis asjaarmastajate näitetrupi, olles selle eesotsas kuni 1940. aastani.
Voldemar Tuisk osales Vabadussõjas, lahinguliste teenete eest autasustati teda Vabadusristi II klassi 3. järguga. Aastal 1939 autasustas Vabariigi President teda Valgetähe teenetemärgi I klassi (kuld)medaliga.
Ta arreteeriti 1. juulil 1941.
Volkswagen AG

Ajalugu

Asutatud 28. märtsil 1937. Sõja ajal Kübelwagen ja Schwimmwagen.
Peale sõda juhtis ettevõtet briti major Ivan Hirst.
Suusaorienteerumise maailmameistrivõistlused

Suusaorienteerumise maailmameistrivõistlused on maailmameistrivõistlused suusaorienteerumises. Võistlusi korraldab Rahvusvaheline Orienteerumisföderatsioon (IOF).
Esimesed võistlused toimusid 1975 Soomes Hyvinkääs.